Illum, il-Kummissjoni qed tippreżenta Aġenda Kontra t-Terroriżmu ġdida għall-UE biex tintensifika l-ġlieda kontra t-terroriżmu u l-estremiżmu vjolenti u tagħti spinta lir-reżiljenza tal-UE għat-theddid terroristiku. Filwaqt li tibni fuq il-ħidma li saret f'dawn l-aħħar snin, l-Aġenda tara li tappoġġa lill-Istati Membri biex jantiċipaw, jipprevjenu, jipproteġu u jirreaġixxu aħjar għat-theddida terroristika. L-Europol, l-Aġenzija tal-UE għall-kooperazzjoni fl-infurzar tal-liġi, se tagħti appoġġ operazzjonali aħjar lill-investigazzjonijiet tal-Istati Membri skont il-mandat rivedut propost illum. Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas, qal hekk: “Is-sisien inklużivi u bbażati fuq id-drittijiet tal-Unjoni tagħna huma l-akbar protezzjoni tagħna kontra t-theddida tat-terroriżmu. Billi nibnu soċjetajiet inklużivi fejn kulħadd jista' jsib postu, innaqqsu l-attraenza tan-narrattivi estremisti. Fl-istess ħin, l-istil ta' ħajja Ewropew mhuwiex fakultattiv u rridu nagħmlu dak kollu li nistgħu biex nipprevjenu lil dawk li jippruvaw ikissruh. Permezz tal-Aġenda għall-Ġlieda Kontra t-Terroriżmu tal-lum qed niffokaw fuq l-investiment fir-reżiljenza tas-soċjetajiet tagħna b'miżuri biex niġġieldu aħjar kontra r-radikalizzazzjoni u biex nipproteġu l-ispazji pubbliċi tagħna mill-attakki permezz ta' miżuri mmirati.” Il-Kummissarju għall-Affarijiet Interni, Ylva Johansson, qalet: “Permezz tal-Aġenda għall-Ġlieda Kontra t-Terroriżmu tal-lum, qed nagħtu spinta lill-kapaċità tal-esperti biex jantiċipaw theddid ġdid, qed ngħinu lill-komunitajiet lokali biex jipprevjenu r-radikalizzazzjoni, qed nagħtu lill-ibliet il-mezzi biex jipproteġu spazji pubbliċi miftuħa permezz ta' ppjanar tajjeb u qed niżguraw li nkunu nistgħu nirreaġixxu malajr u b'mod aktar effiċjenti għall-attakki u l-attentati ta' attakki. Qed nipproponu wkoll li l-Europol tingħata l-mezzi moderni biex tappoġġa lill-pajjiżi tal-UE fl-investigazzjonijiet tagħhom.” Miżuri biex nantiċipaw, nipprevjenu, nipproteġu u nirreaġixxu Is-sensiela reċenti ta' attakki fuq art Ewropea serviet bħala tfakkira ħarxa li t-terroriżmu għadu periklu reali u attwali. Hekk kif din it-theddida tevolvi, hekk ukoll għandha tevolvi l-kooperazzjoni tagħna biex niġġilduha. L-Aġenda Kontra t-Terroriżmu għandha l-għan li: Biex jantiċipaw aħjar it-theddid kif ukoll blind spots potenzjali, l-Istati Membri għandhom jiżguraw li ċ-Ċentru tal-Intelligence u tas-Sitwazzjonijiet (INTCEN tal-UE) jista' joqgħod fuq input ta' kwalità għolja biex iżid l-għarfien tas-sitwazzjoni tagħna. Bħala parti mill-proposta li jmiss dwar ir-reżiljenza tal-infrastruttura kritika, il-Kummissjoni se twaqqaf missjonijiet konsultattivi biex tappoġġa lill-Istati Membri fit-twettiq ta' valutazzjonijiet tar-riskju, li jibnu fuq l-esperjenza ta' grupp ta' Konsulenti tal-UE dwar is-Sigurtà Protettiva. Ir-riċerka dwar is-sigurtà se tgħin biex issaħħaħ id-detezzjoni bikrija ta' theddid ġdid, filwaqt li l-investiment f'teknoloġiji ġodda se jgħin biex ir-reazzjoni tal-Ewropa kontra t-terroriżmu jibqa' fuq quddiem. Biex jiġi miġġieled it-tixrid ta' ideoloġiji estremisti online , huwa importanti li l-Parlament Ewropew u l-Kunsill jadottaw ir-regoli dwar it-tneħħija ta' kontenut terroristiku online bħala kwistjoni ta' urġenza. Il-Kummissjoni mbagħad se tappoġġa l-applikazzjoni tagħhom. Il-Forum tal-UE dwar l-Internet se jiżviluppa gwida dwar il-moderazzjoni għal kontenut disponibbli pubblikament għal materjal estremist online. Il-promozzjoni tal-inklużjoni u l-għoti ta' opportunitajiet permezz tal-edukazzjoni, il-kultura, iż-żgħażagħ u l-isport jistgħu jikkontribwixxu biex is-soċjetajiet isiru aktar koeżivi u biex jipprevjenu r-radikalizzazzjoni. Il-Pjan ta' Azzjoni dwar l-integrazzjoni u l-inklużjoni se jgħin biex tinbena r-reżiljenza tal-komunità. L-aġenda tiffoka wkoll fuq it-tisħiħ tal-azzjoni preventiva fil-ħabsijiet, u tagħti attenzjoni speċifika lir-riabilitazzjoni u l-integrazzjoni mill-ġdid tal-ħabsin radikali, anki wara r-rilaxx tagħhom. Biex jinxterdu l-għarfien u l-kompetenza esperta dwar il-prevenzjoni tar-radikalizzazzjoni, il-Kummissjoni se tipproponi t-twaqqif ta' Ċentru ta' Għarfien tal-UE li jiġbor flimkien lil dawk li jfasslu l-politika, lill-prattikanti u lir-riċerkaturi. Filwaqt li tirrikonoxxi l-isfidi speċifiċi mqajma mill-ġellieda terroristi barranin u l-membri tal-familji tagħhom, il-Kummissjoni se tappoġġa t-taħriġ u l-kondiviżjoni tal-għarfien biex tgħin lill-Istati Membri jimmaniġġjaw ir-ritorn tagħhom. Ħafna mill-attakki reċenti li seħħew fl-UE kienu mmirati lejn spazji ffullati ħafna jew simboliċi ħafna. L-UE se żżid l-isforzi biex tiżgura l-protezzjoni fiżika tal-ispazji pubbliċi inklużi l-postijiet ta' qima permezz tas-sigurtà sa mit-tfassil. Il-Kummissjoni se tipproponi li tgħaqqad l-ibliet madwar Impenn tal-UE dwar is-Sigurtà Urbana u r-Reżiljenza u se tagħmel disponibbli finanzjament biex tappoġġahom biex inaqqsu l-vulnerabbiltajiet tal-ispazji pubbliċi. Il-Kummissjoni se tipproponi wkoll miżuri biex l-infrastruttura kritika - bħal ċentri tat-trasport, impjanti tal-enerġija jew sptarijiet - issir aktar reżiljenti . Biex iżżid is-sigurtà tal-avjazzjoni, il-Kummissjoni se tesplora alternattivi għal qafas legali Ewropew biex jiġu skjerati uffiċjali tas-sigurtà fuq it-titjiriet. Dawk kollha li jidħlu fl-UE, iċ-ċittadini jew le, għandhom jiġu ċċekkjati mal-bażijiet tad-data relevanti. Il-Kummissjoni se tappoġġa lill-Istati Membri biex jiżguraw li jsiru tali kontrolli sistematiċi fil-fruntieri. Il-Kummissjoni se tipproponi wkoll sistema li tiżgura li persuna li tkun ġiet miċħuda arma tan-nar għal raġunijiet ta' sigurtà fi Stat Membru wieħed ma tkunx tista' tressaq talba simili fi Stat Membru ieħor, biex b'hekk tagħlaq lakuna eżistenti. Il-kooperazzjoni tal-pulizija u l-iskambju ta' informazzjoni madwar l-UE huma kruċjali biex ikun hemm reazzjoni effettiva f'każ ta' attakki u biex l-awturi tar-reat jitressqu quddiem il-ġustizzja. Il-Kummissjoni se tipproponi kodiċi ta' kooperazzjoni tal-pulizija tal-UE fl-2021 biex ittejjeb il-kooperazzjoni bejn l-awtoritajiet tal-infurzar tal-liġi, anki fil-ġlieda kontra t-terroriżmu. Parti sostanzjali mill-investigazzjonijiet kontra l-kriminalità u t-terroriżmu jinvolvu informazzjoni kriptata. Il-Kummissjoni se taħdem mal-Istati Membri biex tidentifika soluzzjonijiet legali, operazzjonali u tekniki possibbli għal aċċess legali u tippromwovi approċċ li jżomm l-effikaċja tal-kriptaġġ għall-protezzjoni tal-privatezza u tas-sigurtà, filwaqt li jipprovdi reazzjoni effettiva kontra l-kriminalità u t-terroriżmu. Biex tappoġġa aħjar l-investigazzjonijiet u l-prosekuzzjoni, il-Kummissjoni se tipproponi li toħloq network ta' investigaturi finanzjarji kontra t-terroriżmu li jinvolvi l-Europol, biex jgħin fl-insegwiment tat-traċċi tal-flus u biex ikunu identifikati dawk involuti. Il-Kummissjoni se tkompli tappoġġa wkoll lill-Istati Membri biex jużaw informazzjoni mill-kamp tal-battalja għall-identifikazzjoni, detezzjoni u prosekuzzjoni ta' Ġellieda Terroristi Barranin li jirritornaw. Il-Kummissjoni se taħdem biex issaħħaħ il-protezzjoni tal-vittmi ta' atti terroristiċi, anki biex ittejjeb l-aċċess għall-kumpens. Il-ħidma biex nantiċipaw, nipprevjenu, nipproteġu u nirreaġixxu għat-terroriżmu se tinvolvi pajjiżi sħab, fil-viċinat tal-UE u lil hinn minnu; u tiddependi fuq involviment akbar ma' organizzazzjonijiet internazzjonali. Il-Kummissjoni u r-Rappreżentant Għoli/il-Viċi President, kif xieraq, se jżidu l-kooperazzjoni mas-sħab tal-Balkani tal-Punent fil-qasam tal-armi tan-nar, jinnegozjaw ftehimiet internazzjonali mal-pajjiżi tal-Viċinat tan-Nofsinhar biex jiskambjaw data personali mal-Europol, u jsaħħu l-kooperazzjoni strateġika u operazzjonali ma' reġjuni oħra bħar-reġjun tas-Saħel, il-Qarn tal-Afrika, pajjiżi Afrikani oħra u reġjuni ewlenin fl-Asja. Il-Kummissjoni se taħtar Koordinatur għall-Ġlieda Kontra t-Terroriżmu, inkarigat mill-koordinazzjoni tal-politika u l-finanzjament tal-UE fil-qasam tal-ġlieda kontra t-terroriżmu fil-Kummissjoni, u f'kooperazzjoni mill-qrib mal-Istati Membri u mal-Parlament Ewropew. Mandat aktar b'saħħtu għall-Europol Illum il-Kummissjoni qed tipproponi li ssaħħaħ il-mandat tal-Europol, l-Aġenzija tal-UE għall-kooperazzjoni fl-infurzar tal-liġi. Peress li t-terroristi spiss jabbużaw mis-servizzi offruti minn kumpaniji privati biex jirreklutaw segwaċi, jippjanaw attakki, u jxerrdu propaganda li tinċita aktar attakki, il-mandat rivedut se jgħin lill-Europol tikkoopera b'mod effettiv ma' partijiet privati, u tittrażmetti l-evidenza relevanti lill-Istati Membri. Pereżempju, il-Europol se tkun tista' taġixxi bħala punt fokali f'każ li ma jkunx ċar liema Stat Membru għandu l-ġurisdizzjoni. Il-mandat il-ġdid se jippermetti wkoll lill-Europol tipproċessa settijiet ta' data kbar u kumplessi; ittejjeb il-kooperazzjoni mal-Uffiċċju tal-Prosekutur Pubbliku Ewropew kif ukoll ma' pajjiżi sħab mhux tal-UE; u tgħin fl-iżvilupp ta' teknoloġiji ġodda li jissodisfaw il-ħtiġijiet tal-infurzar tal-liġi. Dan se jsaħħaħ il-qafas tal-protezzjoni tad-data tal-Europol u s-sorveljanza parlamentari. Sfond L-Aġenda tal-lum issegwi l-Istrateġija tal-UE dwar l-Unjoni tas-Sigurtà għall-2020 sal-2025, li fiha l-Kummissjoni impenjat ruħha li tiffoka fuq oqsma ta' prijorità fejn l-UE tista' tagħti valur biex tappoġġa lill-Istati Membri fit-trawwim tas-sigurtà għal dawk li jgħixu fl-Ewropa. L-Aġenda Kontra t-Terroriżmu tibni fuq il-miżuri diġà adottati biex it-terroristi jiġu mċaħħda il-mezzi biex iwettqu attakki u biex isaħħu r-reżiljenza kontra t-theddida terroristika. Din tinkludi regoli tal-UE dwar il-ġlieda kontra t-terroriżmu, dwar l-indirizzar tal-finanzjament tat-terroriżmu u l-aċċess għall-armi tan-nar. Għal aktar informazzjoni Il-Komunikazzjoni dwar Aġenda tal-UE Kontra t-Terroriżmu: Nantiċipaw, Nipprevjenu, Nipproteġu, Nirreaġixxu Proposta għal Regolament li jsaħħaħ il-mandat tal-Europol It-tisħiħ tal-mandat tal-Europol – Valutazzjoni tal-impatt It-tisħiħ tal-mandat tal-Europol – Sommarju eżekuttiv tal-valutazzjoni tal-impatt Aġenda tal-UE Kontra t-Terroriżmu u mandat aktar b'saħħtu għall-Europol: Mistoqsijiet u Tweġibiet Stqarrija għall-istampa: Strateġija tal-UE għal-Unjoni tas-Sigurtà: nikkollegaw il-punti f'ekosistema ġdida tas-sigurtà, l-24 ta' Lulju 2020 Unjoni tas-Sigurtà – is-sit web tal-Kummissjoni